Italiaanse Rugbyfederasie

Die Italiaanse Rugbyfederasie (Italiaans: Federazione Italiana Rugby, afgekort “FIR”) is die bestuursliggaam wat rugby en sewesrugby in Italië beheer. Die beheerliggaam is in 1928 gestig en by die Stadio Olimpico in Rome gesetel. Sedert 1987 verteenwoordig dit Italië by Wêreldrugby en sedert 1934 ook by Rugby Europa (“RE”).

 Geskiedenis 
Die Italiaanse Rugbyfederasie het in 1928  uit die “Propagandakomitee” ontstaan en in 1987 by die Internasionale Rugbyvoetbalraad (IRVR; nou Wêreldrugby) aangesluit.  Daarbenewens was die Italiaanse Rugbyfederasie in 1934 ’n stigtingslid van die vastelandse beheerliggaam Fédération internationale de rugby amateur (FIRA; nou Rugby Europa). 

 Taak 
duimnael|links|Die Povlakte in Noord-Italië word algemeen as die hartland van Italiaanse rugby beskou
Die Italiaanse Rugbyfederasie organiseer verskeie nasionale spanne, insluitend Italië se nasionale seniormansrugbyspan (Gli Azzurri), vroue (Le Azzurre) en jeug. Naas die amptelike nasionale span roep die FIR ook ander keurspanne byeen. Italia Emergenti (“Opkomende Italië”) is die tweede nasionale span van Italië. Daarbenewens bestuur die beheerliggaam kinder- en jeugrugby in Italië. Kinders en jongmense word reeds op skool aan rugby bekend gestel en na gelang van hul belangstelling en talent begin hul met hul afrigting. Net soos ander rugbylande beskik Italië oor ’n o/20-nasionale span wat aan die o/20-Sesnasies-toernooi en die Wêreldrugby o/20-kampioenskap deelneem.   Die FIR hou ook toesig oor sewesrugby in Italië en aangesien dit ’n Olimpiese sportsoort is, werk hulle met die Italiaanse Nasionale Olimpiese Komitee saam.

Saam met die Engelse Rugbyvoetbalunie, die Franse Rugbyfederasie, die Ierse Rugbyvoetbalunie, die Skotse Rugbyunie en die Walliese Rugbyunie organiseer hulle die jaarlikse Sesnasies-toernooi en die Sesnasies-vrouetoernooi, die vernaamste rugbytoernooie in die Noordelike Halfrond.

Die beheerliggaam reël ook die plaaslike kompetisies. Die hoogste rugbyliga in Italië is die Campionato di Eccellenza, waaraan twaalf spanne deelneem. Die belangrikste vrouerugbytoernooi is die Serie A Elite, waaraan agt spanne deelneem. Van die spanne is veral uit die twee rugbyvestings Lombardye en Veneto afkomstig. Bo die nasionale kampioenskap word die internasionale liga Verenigde Rugbykampioenskap uitgespeel, saam met spanne uit Ierland, Skotland, Suid-Afrika en Wallis, waaraan twee Italiaanse spanne (Benetton Rugby Treviso uit Treviso en Zebre uit Parma) deelneem. Bo die Verenigde Rugbykampioenskap word jaarliks saam met klubs uit Engeland, Frankryk, Ierland, Skotland, Suid-Afrika en Wallis die Europese Rugbykampioenskapbeker en die Europese Rugbyuitdagingsbeker uitgespeel.

Net soos Argentinië is Italië die enigste vlak-een-rugbyland wat tot dusver nog nie ’n wedstryd tydens ’n rugbywêreldbekertoernooi gehuisves het nie, alhoewel hulle vir beide die Rugbywêreldbeker 2015 en Rugbywêreldbeker 2019 aansoek gedoen het.  

 Kenteken 
Van die begin van die Italiaanse rugbyspan tot die einde van die Tweede Wêreldoorlog is die ou embleem op die trui aan die Italiaanse rugbyspan aan die Huis van Savoje se wapen ontleen. Die huidige embleem van Italië herinner aan die Italiaanse vlag (groen, wit en rooi), omring deur lourierblare, wat die grootsheid van die Romeinse geskiedenis en die oorwinnings van Julius Caesar in die oudheid simboliseer. Die lourierkrans is deur die Romeinse keisers gedra. Dit is ook as ’n beloning vir militêre oorwinnings aan die generaals toegeken. 

 Sien ook 

 Italiaanse Krieketfederasie

 Verwysings 

 Eksterne skakels 
  Die Italiaanse Rugbyfederasie se tuisblad

Kategorie:Rugby in Italië
Kategorie:Rugbybeheerliggaam
Kategorie:Wêreldrugby